NB-Uitgewers en Sarie-tydskrif se top-10-boekbederf - Afrikaans.com
Hierdie maand het Afrikaans.com weereens met ons vriende by NB-Uitgewers hande geneem vir die samestelling van die NB-Uitgewers en Sarie-tydskrif se top-10-boekbederf. Hierdie boeke vorm deel van Sarie se boekbederf-pakkies – 'n maandelikse geskenkpakkie wat bestaan uit allerhande lekkernye soos wyn, lekkergoed, tydskrifte en natuurlik een NB-boek.
Hierdie maand bied ons jou ook 'n gratis hoofstuk uit elke boek. Laai dit hieronder af en lees lekker saam.
Besoek ook gerus jou naaste Exclusive Books of bestel een van hierdie boeke aanlyn en bederf jouself met lekker leesstof gedurende die inperkingstyd.
Ester Labuschagne en Nonthando Majolo het saam grootgeword op 'n afgeleë plaas in die Oos-Kaap. Boesemvriendinne gewees – tot een dag van verraad. Nou, soveel jare later, met Nonthando se dogter Mila self al 'n volwasse vrou, kom spook die verlede by Ester. Met dié nuwe roman vestig Troskie haar opnuut as meevoerende skrywer. Dit is 'n storie wat geen leser onaangeraak sal laat nie. Troskie skryf met groot vertedering, maar ook met humor. Somtotaal is 'n hoogtepunt in haar skrywersloopbaan.
In Sirië vrees Ilizabith elke dag vir haar lewe, die man wat haar sy vrou gemaak het, is boos. In Libanon probeer Pascale haar roeping uitleef, maar sal haar ouers dit insien? Hoewel hulle in dieselfde skool in Pretoria is, verskil Talitha en Yasmine se wêrelde hemelsbreed. Talitha probeer vreesloos veg vir wat reg is en Yasmine probeer oorleef. Deur 'n Goddelike saamloop kruis Ilizabith, Pascale en Talitha en Yasmine se paaie, en elkeen moet besluit of hulle gehoorsaam sal wees aan God.
'n Verrassende kortverhaaldebuut deur 'n jong skrywer van Bloemfontein. Marais is goed geskool in die klassieke Afrikaanse kortverhaal, maar bied vernuwing op vele vlakke. Elke verhaal bevat iets ongewoons, nie net wat betref taal en register nie, maar veral t.o.v. karakter en perspektief. Hoogtepunte sluit in "Brandoffer" (briewe aan 'n ma), "Sinker" (oor 'n seun wat op die rand van 'n damwal huiwer) en "Driehonderd-vyf-en-sestig en 'n kwart".
Soekmekaar is 'n stuk of vyftig stories waarin Dana Snyman besin oor enigiets van Donald Trump tot 'n veertigste skoolreünie. Hy vertel van sy kennismaking met Eugène Terre'Blanche en van die Bogosi-gesin van Ventersdorp wat by hom op Jacobsbaai gewoon het. Hy gesels met Jemina Meko oor Karel Schoeman se laaste dae. Hy beskryf hoe mense oor grense na mekaar probeer uitreik. Hoe ons mekaar soek en nie altyd vind nie. Menslik, roerend, harsteer én snaaks, soos net Dana Snyman kan.
Zephany: Twee ma's. Een dogter. 'n Ongelooflike ware verhaal
Die ontvoering van baba Zephany Nurse uit die kot langs haar ma se hospitaalbed het die hele Suid-Afrika aangegryp – en toe die Nurse-gesin haar per toeval vind, was dit weer orals hoofnuus. Haar naam is Miché Solomon, en sy vertel hier vir die eerste keer háár storie, in haar eie woorde. Dit is 'n ontstellende storie van trauma en verlies, maar ook 'n storie vol hoop, oor liefde en wat dit beteken.
In die herfs van 1918 kom 'n driejarige uit Vredenhoek se wingerd die Erasmus-familie se binnekring ingestap. Die kind kan nie sê waar hy vandaan kom nie. En dié wat weet, wil nie praat nie. Altyddeur smag Laurens Erasmus om te weet wie hy werklik is. Nie eens die buurdogter, wat daardie eerste dag in die wingerd haar hand na hom uitgesteek het, kan hom help nie.
En dan met die uitbreek van die Tweede Wêreldoorlog, verander alles. Vir sommige beteken dit die einde. Vir ander maak dit deure oop.
Kinders van Spookwerwe
Lauretta Blom is al jare lank dolgelukkig in die rol van ma en eggenoot in haar pynlik netjiese wit-en-beige droomhuis. Maar een Donderdagoggend laat die skynbaar onbenullige optrede van haar man haar gedagtes oortyd werk. Gou voel dit asof al die sekerhede in haar lewe wankel. Retta begin dinge doen wat sy nooit vooheen sou oorweeg het nie. 'n Road trip Kaap toe lei tot onverwagse ontdekkings – nie net oor haarself nie, maar ook oor Tobias, die man met wie sy ses-en-twintig jaar getroud is.
Kategorieë Boeke, Lees ditDeur Afrikaans.com 14 Mei 2020 Lewer kommentaar
VorigeVorige postLuister saam na die 40 gewildste liedjies in Afrikaans!VolgendeVolgende postMy kind sukkel akademies. Wat nou?!